LV Eiropas Savienības Oficiālais Vēstnesis L 125/10

PADOMES ĪSTENOŠANAS LĒMUMS (ES) 2018/748

(2018. gada 14. maijs)

par kontroles pasākumu piemērošanu jaunajai psihoaktīvajai vielai 1-(4-cianobutil)-N-(2-fenilpropān-2-il)-1H-indazol-3-karboksamīdam (CUMYL-4CN-BINACA)

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes Lēmumu 2005/387/TI (2005. gada 10. maijs) par informācijas apmaiņu, riska novērtējumu un kontroli attiecībā uz jaunām psihoaktīvām vielām (1) un jo īpaši tā 8. panta 3. punktu,

ņemot vērā Eiropas Komisijas priekšlikumu,

ņemot vērā Eiropas Parlamenta atzinumu (2),

tā kā:

(1) Saskaņā ar Lēmuma 2005/387/TI 6. pantu Eiropas Narkotiku un narkomānijas uzraudzības centra paplašinātās Zinātniskās komitejas īpašajā sanāksmē tika sagatavots riska novērtējuma ziņojums par jauno psihoaktīvo vielu 1-(4-cianobutil)-N-(2-fenilpropān-2-il)-1H-indazol-3-karboksamīdu (CUMYL-4CN-BINACA), un 2017. gada 14. novembrī tas tika iesniegts Komisijai un Padomei.

(2) CUMYL-4CN-BINACA ir sintētisks kanabinoīds. CUMYL-4CN-BINACA iedarbība ir līdzīga THC iedarbībai, kas ir galvenais marihuānas psihoaktīvās iedarbības izraisītājs, bet CUMYL-4CN-BINACA ir papildu toksiskums, kas apdraud dzīvību. CUMYL-4CN-BINACA spēcīgā iedarbība no vienas puses un tas, ka tam var būt augsts un dažāds saturs smēķēšanas maisījumos, nozīmē to, ka tas rada lielu saindēšanās risku.

(3) CUMYL-4CN-BINACA Savienībā ir bijis pieejams vismaz kopš 2015. gada oktobra un ir konstatēts 11 dalībvalstīs. CUMYL-4CN-BINACA īpašību dēļ varētu būt, ka nav konstatēti visi gadījumi, jo CUMYL-4CN-BINACA netiek regulāri kontrolēts. CUMYL-4CN-BINACA tiek konfiscēts lielākoties pulvera veidā vai augu izcelsmes materiāla veidā, bet tas ir arī konfiscēts, gan mazākā mērā, citās fizikālās formās, piemēram, dzēšlapu veidā. Savienībā vairāk nekā 270 gadījumos veikta konfiskācija.

(4) Divas dalībvalstis ir ziņojušas par 11 nāves gadījumiem, kas saistīti ar CUMYL-4CN-BINACA. Vismaz piecos gadījumos CUMYL-4CN-BINACA vai nu bija nāves cēlonis, vai varētu būt veicinājis nāves iestāšanos. Turklāt divas dalībvalstis ziņoja par pieciem neletāliem akūtas intoksikācijas gadījumiem, kas saistīti ar CUMYL-4CN-BINACA. CUMYL-4CN-BINACA īpašību dēļ varētu būt, ka nav konstatēti un nav reģistrēti visi neletālie intoksikācijas gadījumi un CUMYL-4CN-BINACA izraisīti nāves gadījumi.

(5) Nav informācijas par to, ka CUMYL-4CN-BINACA ražošanā, izplatīšanā, nelikumīgā tirdzniecībā un piegādē Savienībā būtu iesaistīta organizētā noziedzība. Pieejamie dati liecina, ka CUMYL-4CN-BINACA ražo ķīmijas rūpniecības uzņēmumi Ķīnā.

(6) CUMYL-4CN-BINACA mazos daudzumos un vairumā parasti tiek pārdots specializētos veikalos (“head shops”) kā tā sauktais legal high, kā smēķēšanas maisījumi vai pulvera veidā, kā arī internetā kā tā sauktais legālais marihuānas aizstājējs. Iespējams, ka to pārdod arī tieši nelegālajā narkotiku tirgū. Tā kā uz šādu produktu iepakojuma sastāvdaļas tiek norādītas reti, lietotāji pārsvarā nemaz nezina, ka viņi lieto CUMYL-4CN-BINACA vai pat vispār sintētiskos kanabinoīdus.

(7) Ne Savienībā, ne, šķiet, citviet pasaulē kanabinoīdam CUMYL-4CN-BINACA nav atzīta lietojuma nedz medicīnā, nedz veterinārijā. Izņemot CUMYL-4CN-BINACA izmantošanu par analītisku references standartu un zinātniskos pētījumos, nav norāžu, ka to var izmantot citām vajadzībām.

(8) Riska novērtējuma ziņojumā secināts, ka datu trūkuma dēļ saistībā ar CUMYL-4CN-BINACA rodas daudzi jautājumi par riskiem cilvēka veselībai, sabiedrības veselībai un sociālajiem riskiem un uz tiem varētu atbildēt turpmāki pētījumi. Tomēr pieejamie pierādījumi un informācija par vielas radīto risku veselībai un tās sociālo risku ir pietiekams pamats, lai visā Savienībā CUMYL-4CN-BINACA piemērotu kontroles pasākumus.

(9) CUMYL-4CN-BINACA nav minēts ne Apvienoto Nāciju Organizācijas 1961. gada Vienotās konvencijas par narkotiskajām vielām, ne Apvienoto Nāciju Organizācijas 1971. gada Konvencijas par psihotropajām vielām kontrolējamo vielu sarakstā. Patlaban CUMYL-4CN-BINACA netiek vērtēts ANO sistēmā.

(10) Deviņas dalībvalstis CUMYL-4CN-BINACA piemēro kontroles pasākumus saskaņā ar valsts tiesību aktiem narkotiku kontroles jomā, un piecas dalībvalstis to kontrolē saskaņā ar citiem tiesību aktiem, tādējādi kontroles pasākumu piemērošana visā Savienībā ļautu izvairīties no šķēršļu rašanās tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko rada vielas pieejamība un lietošana.

(11) Ar Lēmumu 2005/387/TI Padomei ir piešķirtas īstenošanas pilnvaras, lai tā Savienības līmenī ātri un pamatojoties uz speciālām zināšanām, reaģētu uz jaunu psihoaktīvu vielu parādīšanos, ko konstatējušas un par ko ziņojušas dalībvalstis, un lai visā Savienībā piemērotu šīm vielām kontroles pasākumus. Tā kā ir izpildīti šādu īstenošanas pilnvaru piemērošanai nepieciešamie nosacījumi un procedūra, būtu jāpieņem īstenošanas lēmums, lai CUMYL-4CN-BINACA piemērotu kontroles pasākumus visā Savienībā.

(12) Lēmums 2005/387/TI ir saistošs Dānijai, un tādēļ tā piedalās šā lēmuma, ar ko īsteno Lēmums 2005/387/TI, pieņemšanā un piemērošanā.

(13) Lēmums 2005/387/TI ir saistošs Īrijai, un tādēļ tā piedalās šā lēmuma, ar ko īsteno Lēmums 2005/387/TI, pieņemšanā un piemērošanā.

(14) Lēmums 2005/387/TI nav saistošs Apvienotajai Karalistei, tādēļ tā nepiedalās šā lēmuma pieņemšanā un piemērošanā, un Apvienotajai Karalistei tas nav saistošs un nav jāpiemēro,

IR PIEŅĒMUSI ŠO LĒMUMU.

1. pants

Jaunajai psihoaktīvajai vielai 1-(4-cianobutil)-N-(2-fenilpropān-2-il)-1H-indazol-3-karboksamīdam (CUMYL-4CN-BINACA) visā Savienībā piemēro kontroles pasākumus.

2. pants

Dalībvalstis līdz 2019. gada 23. maijam saskaņā ar valsts tiesību aktiem veic pasākumus, kas nepieciešami, lai CUMYL-4CN-BINACA piemērotu kontroles pasākumus un kriminālsodus, kā paredzēts to tiesību aktos, kas atbilst to saistībām, kuras izriet no ANO 1971. gada Konvencijas par psihotropajām vielām.

3. pants

Šis Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

Šo lēmumu piemēro saskaņā ar Līgumiem.

Briselē, 2018. gada 14. maijā Padomes vārdā – priekšsēdētāja E. ZAHARIEVA

(1) OV L 127, 20.5.2005., 32. lpp.

(2) 2018. gada 3. maija atzinums (Oficiālajā Vēstnesī vēl nav publicēts).